**KAPOSVÁR MEGYEI JOGÚ VÁROS**

**POLGÁRMESTERE**

1. változat

**ELŐTERJESZTÉS**

**Konzorciumi együttműködési megállapodás az EFOP-1.4.2-16-2016-00026 azonosítószámú projekt megvalósítására**

A Kaposvár-Sántos Szociális és Gyermekjóléti Intézményfenntartó Társulás 2016 decemberében az EFOP-1.4.2-16 kódszámú, „Integrált térségi gyermekprogramok” című felhívásra támogatási kérelmet nyújtott be, mint az akkor még hatályban lévő Alapító okirat szerint a Családsegítő és Gyermekjóléti Központ fenntartója.

A Társulás a Kaposfői Szent Erzsébet Alapítvánnyal Konzorciumi együttműködési megállapodását kötött, amely a Támogatási kérelem mellékletét képezte, és amit a 29/2016. (XII.9.) Kaposvár-Sántos Szociális és Gyermekjóléti Intézményfenntartó Társulás Társulási Tanács határozata hagyott jóvá.

Az EFOP-1.4.2-16-2016-00026 azonosítószámú, „Jövőt gyermekeinknek! – Összefogás a Kaposvári járásban” című projektet az Emberi Erőforrások Minisztériuma EU Fejlesztések Végrehajtásáért Felelős Helyettes Államtitkársága támogatásra érdemesnek ítélte. A támogatói döntés értelmében a projekt keretében elszámolható összköltség 400.000.000,- Ft.

A projekt jelenleg támogatási szerződés kötés alatt áll, amely megkötéséhez szükséges egy részletes konzorciumi megállapodás. Tekintettel arra, hogy a gyermekek védelméről és a gyámügyi igazgatásról szóló 1997. évi XXXI. törvény 40/A. § (3) bekezdésének 2017. január 1-jétől hatályos módosítása szerint gyermekjóléti központ kizárólag a Gyvt. 94. § (4) bekezdése alapján csak települési önkormányzat (jelen esetben megyei jogú város) fenntartásában működhet, a konzorciumi megállapodás már a Kaposvár Megyei Jogú Város Önkormányzatával kötődne a Kaposvár-Sántos Szociális és Gyermekjóléti Intézményfenntartó Társulás helyett, mivel a Családsegítő és Gyermekjóléti Központ fenntartói feladatait Kaposvár Megyei Jogú Város Önkormányzata látja el.

A Támogatási szerződés megkötéséhez ezenkívül szükséges még az EFOP-1.4.1-14 Integrált gyermekprogramok szakmai támogatása című kiemelt projekt megvalósítójával a Szociális és Gyermekvédelmi Főizgatósággal való együttműködési megállapodás. Az együttműködési megállapodás célja a projekt szakmai minőségének biztosítása, felügyelete, támogatása a megvalósítás során a megállapodásban rögzített kötelezettségek vállalása által.

A projekt célja a TÁMOP-5.2.3.A-12/1-2012-0002 azonosítószámú, „Összefogás a Kadarkúti-Nagybajomi Kistérség gyerekeinek jövőjéért” című, a 2007-2013 közötti programozási időszakban indított „Integrált térségi programok a gyerekek és családjaik felzárkózási esélyeinek növeléséért” program keretében megvalósított elődprojekt tovább fejlesztése és kiterjesztése az egész kaposvári járásra. A helyi igényekre és problémákra reagáló összetett szociális szakmai tevékenységek széles köre, amelyek a gyermeket sújtó nélkülözés újra termelődésének a csökkentésére és a gyermekek esélyeinek növelésére irányul.

Fentiekre tekintettel kérem a Tisztelt Közgyűlést, hogy a Támogatási szerződéshez mellékelten csatolt és a projekt megvalósíthatóságához elengedhetetlenül szükséges részletes konzorciumi megállapodás és a kiemelt projekt megvalósítójával az együttműködési megállapodás aláírására, valamint az ezt követő, esetleges módosítások elvégzésére utólagos beszámolási kötelezettséggel hatalmazzon fel.

**Kaposvár, 2017. december 20.**

**Szita Károly**

**polgármester**

**HATÁROZATI JAVASLAT:**

Kaposvár Megyei Jogú Város Közgyűlése megtárgyalta az EFOP-1.4.2-16-2016-00026 azonosítószámú, „Jövőt gyermekeinknek! – Összefogás a Kaposvári járásban” című projekthez kapcsolódó konzorciumi és az együttműködési megállapodásról szóló előterjesztést, és úgy határozott, hogy az annak mellékletét képező konzorciumi megállapodást, valamint az együttműködési megállapodást jóváhagyja. Egyúttal a Közgyűlés felhatalmazza a Polgármestert a Kaposfői Szent Erzsébet Alapítvánnyal kötendő, a projekt megvalósításához szükséges Konzorciumi megállapodás, valamint a Szociális és Gyermekvédelmi Főizgatóság kötendő, mint az EFOP-1.4.1-14 Integrált gyermekprogramok szakmai támogatása című kiemelt projekt megvalósítójával az együttműködési megállapodás aláírására, és későbbi esetleges módosítások elvégzésére utólagos beszámolási kötelezettséggel.

Felelős: Szita Károly Polgármester

Közreműködik: Szirják Imréné igazgató

Balogh Beáta igazgató

Határidő: azonnal